FI Euroopan unionin virallinen lehti C 217/10

KOMISSION PÄÄTÖS,

tehty 10 päivänä elokuuta 2010,

esineiden internetiä käsittelevän asiantuntijaryhmän perustamisesta

2010/C 217/08

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

sekä katsoo seuraavaa:

(1) Komission tiedonannon ”Esineiden internet – Toimintasuunnitelma Euroopalle”, jäljempänä ’tiedonanto’, mukaan on tärkeää, että Euroopan tasolla otetaan käyttöön järjestelmä, johon osallistuu useita eri sidosryhmiä ja joka neuvoo komissiota sellaisen EU-strategian laatimisessa, jota noudatetaan toteutettaessa tiedonannossa lueteltuja eri toimia.

(2) Tämän vuoksi on tarpeen perustaa esineiden internetiä käsittelevä asiantuntijaryhmä ja määritellä sen tehtävät ja kokoonpano.

(3) Asiantuntijaryhmän olisi helpotettava sidosryhmien välistä vuoropuhelua.

(4) Asiantuntijaryhmä koostuu sellaisista oikeus-, talous- ja teknologia-alan organisaatioista, joiden toimintaan esineiden internet liittyy. Nämä organisaatiot voivat olla toimiala- ja ammattijärjestöjä, eurooppalaisia standardointijärjestöjä, kansainvälisiä kumppaneita, kuluttajajärjestöjä, kansalaisyhteiskunnan järjestöjä, tutkimuslaitoksia, korkeakouluja sekä tarkkailijoita EU:n jäsenvaltioista ja niistä EU:n toimielimistä, joita asia koskee, kuten alueiden komiteasta ja Euroopan talous- ja sosiaalikomiteasta.

(5) Olisi vahvistettava säännöt, joiden mukaisesti asiantuntijaryhmän jäsenet antavat tietoja, sanotun kuitenkaan rajoittamatta komission päätöksen 2001/844/EY, EHTY, Euratom (1) liitteessä vahvistettujen komission turvallisuussääntöjen soveltamista.

(6) Asiantuntijaryhmän jäseniin liittyvien henkilötietojen käsittelyssä olisi noudatettava yksilöiden suojelusta yhteisöjen toimielinten ja elinten suorittamassa henkilötietojen käsittelyssä ja näiden tietojen vapaasta liikkuvuudesta 18 päivänä joulukuuta 2000 annetun Euroopan parlamentin ja neuvoston asetuksen (EY) N:o 45/2001 (2) säännöksiä.

(7) On aiheellista vahvistaa tämän päätöksen soveltamisaika. Komissio tarkastelee hyvissä ajoin, onko soveltamisaikaa aihetta jatkaa,

ON HYVÄKSYNYT TÄMÄN PÄÄTÖKSEN:

1 artikla

Kohde

Perustetaan esineiden internetiä käsittelevä asiantuntijaryhmä, jäljempänä ’ryhmä’, siitä päivästä alkaen, jona tämä päätös julkaistaan Euroopan unionin virallisessa lehdessä.

2 artikla

Tehtävä

Ryhmän tehtävänä on

a) neuvoa komissiota siitä, miten voidaan parhaiten vastata EU:n tasolla ilmeneviin teknisiin, oikeudellisiin ja organisatorisiin haasteisiin;

b) edistää kokemusten ja hyvien toimintatapojen vaihtoa sekä pyytää suullisia ja kirjallisia kannanottoja ryhmältä, joka koostuu useista eri sidosryhmistä, tarvittaessa myös kansainvälisessä yhteydessä;

c) antaa oma panoksensa yhteiseen visioon esineiden internetin kehittämiseksi ja hyödyntämiseksi Euroopan digitaalistrategian, joka on Eurooppa 2020 -strategian lippulaiva-aloite, puitteissa.

3 artikla

Kuuleminen

1. Komissio voi kuulla ryhmää kaikista kysymyksistä, joita se pitää tärkeinä esineiden internetin kehittämisen kannalta Euroopassa, ja ryhmän jäseniä kannustetaan ehdottamaan uusia keskustelunaiheita.

4 artikla

Kokoonpano – Jäsenten nimittäminen

1. Ryhmä koostuu enintään 45 jäsenestä.

2. Jäsenet ovat oikeus-, talous- ja teknologia-alojen organisaatioita, joiden toimintaan esineiden internet liittyy.

3. Komissio valitsee joitakin organisaatioita, jotka puolestaan nimittävät edustajansa ja varaedustajansa.

4. Ryhmän jäsenet hoitavat tehtäväänsä, kunnes heidän tilalleen nimitetään toinen jäsen tai heidän toimikautensa päättyy.

5. Sellaisten jäsenten tilalle, jotka eivät enää pysty osallistumaan tehokkaasti ryhmän keskusteluihin, jotka eroavat tehtävästään tai jotka eivät täytä tämän artiklan 3 kohdassa tai Euroopan unionin toiminnasta tehdyn sopimuksen 339 artiklassa mainittuja edellytyksiä, voidaan nimittää uusi jäsen jäljellä olevaksi toimikaudeksi.

6. Organisaatioiden nimet julkaistaan asiantuntijaryhmien rekisterissä.

7. Jäsenten nimien keräämisessä, käsittelyssä ja julkaisemisessa noudatetaan asetusta (EY) N:o 45/2001.

5 artikla

Toiminta

1. Ryhmän puheenjohtajana toimii komission edustaja.

2. Ryhmä voi komission kanssa asiasta sovittuaan perustaa alaryhmiä, jotka tarkastelevat erityiskysymyksiä ryhmältä saamansa toimeksiannon perusteella. Alaryhmät lakkautetaan heti, kun ne ovat täyttäneet toimeksiantonsa.

3. Komission edustaja voi kutsua käsiteltävänä olevaa asiaa hyvin tuntevia erityisasiantuntijoita osallistumaan tilapäisesti ryhmän työskentelyyn. Lisäksi komission edustaja voi nimetä tarkkailijoiksi yksittäisiä henkilöitä ja elimiä.

4. Asiantuntijaryhmien jäsenten ja heidän edustajiensa sekä kutsuttujen asiantuntijoiden ja tarkkailijoiden on noudatettava perussopimuksissa ja niiden täytäntöönpanosäännöissä vahvistettuja salassapitovelvollisuuksia sekä EU:n turvaluokiteltujen tietojen suojelua koskevia komission turvallisuussääntöjä, jotka on vahvistettu komission päätöksen 2001/844/EY, EHTY, Euratom liitteessä. Jos he eivät noudata tätä säännöstä, komissio voi toteuttaa kaikki asianmukaiset toimenpiteet.

5. Komissio huolehtii sihteeripalveluista. Ryhmän ja sen alaryhmien kokouksissa voi olla läsnä myös muita komission virkamiehiä, joita asia koskee.

6. Ryhmä vahvistaa työjärjestyksensä asiantuntijaryhmien työjärjestysmallin pohjalta.

7. Komissio julkaisee olennaisia tietoja ryhmän toiminnasta joko rekisterissä tai erityisesti tätä varten luodulla verkkosivustolla, jolle rekisteristä on linkki.

6 artikla

Kokouskulut

1. Ryhmän toimintaan osallistuvat henkilöt eivät saa palkkiota tehtäviensä hoitamisesta.

2. Ryhmän toimintaan osallistuvien matka- ja oleskelukustannukset korvataan komission voimassa olevien määräysten mukaisesti.

3. Nämä kulut korvataan komission vastuuyksiköiden ryhmälle varaaman vuositalousarvion rajoissa.

7 artikla

Soveltaminen

Tätä päätöstä sovelletaan 31 päivään joulukuuta 2012.

8 artikla

Tämä päätös tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

Tehty Brysselissä 10 päivänä elokuuta 2010. Komission puolesta José Manuel BARROSO Puheenjohtaja

(1) EYVL L 317, 3.12.2001, s. 1.

(2) EYVL L 8, 12.1.2001, s. 1.